Andreas Lundstedt

Andreas Lundstedt (født Björn Helge Andreas Lundstedt, 20. mai 1972 i Uppsala i Sverige) er en svensk sanger og artist, kjent fra gruppen Alcazar.

Biografi 
Andreas Lundstedt ønsket helt fra han var liten å bli sanger og artist. Fem år gammel deltok han i en talentkonkurranse for barn og tok andreplassen. Som ungdom var Andreas Lundstedt en av medlemmene i gruppen Stage Four. Stage Four var en gruppe som sang show- og musikalsanger, og alle medlemmene er nå velkjente svenske artister; Lundstedt selv, Peter Jöback, Lisa Nilsson og Lizette Pålsson. I perioden 1992–1995 bodde Lundstedt i New York, der han jobbet som danser og aerobicinstruktør. Han har jobbet som artist på Wallmans Salonger og arbeider også som koreograf for flere artister.

Alcazar 
I 1998 startet Andreas Lundstedt pop-discogruppen Alcazar. Gruppen var først en trio som bestod av ham selv, Tess Merkel og Annikafiore (Annika Kjaergaard). Alcazars gjennombruddslåt «Crying at the Discoteque» kom ut i 2000 og ble en stor hit rundt i Europa. Den har solgt i over 1 million eksemplarer. Deres første album heter Casino. 

I 2003 fikk Alcazar et nytt medlem: Magnus Carlsson, tidligere sanger i bandet Barbados. Etter Carlssons ankomst i bandet opplevde Alcazar på ny store fremganger i Europa, og ikke minst i hjemlandet Sverige. Gruppens andre album, Alcazarized, ble utgitt i 2003, mens deres siste album, Dancefloor Deluxe, kom ut i 2004. Alcazars største hit i Norge er «This Is the World We Live In» fra 2004, som ble en stor sommerhit dette året.

Melodifestivalen 
Alcazar har deltatt i Melodifestivalen, Sveriges svar på Melodi Grand Prix, to ganger. Første gang var i 2003 med sangen «Not a Sinner, Nor a Saint». Da endte Alcazar på en tredjeplass, og sangen ble en stor hit i Sverige. Andre gang de deltok, var i 2005 med sangen «Alcastar». Alcazar endte også denne gangen på tredjeplass.

Andreas Lundstedt har i tillegg deltatt tre ganger som soloartist i Melodifestivalen. Første gang var i 1996 med sangen «Driver dagg, faller regn», da endte han på andreplass. Andre gang var i 1997 med sangen «Jag saknar dig, jag saknar dig». Siste gang han har deltatt som soloartist, var 2007 da han delltok med låten «Move».

I Eurovision Song Contest 2006 var Andreas Lundstedt et av medlemmene i gruppen Six4one som deltok for Sveits. Deres sang var «If We All Give a Little», og denne gruppen bestod av seks artister fra ulike land.

Solokarriere 
Andreas Lundstedt ga ut ett soloalbum og fire singler i årene 1996–1997. 

I 2006 startet Lundstedt igjen  sin solokarriere med singelene «Lovegun/Night Fever» og «Dollar Queen». På «Lovegun/Nigtfever»-singelen sang han cover på Bee Gees' «Night Fever» samt den nyskrevne sangen «Lovegun». «Dollar Queen» ble kun solgt på internett og var temasangen til dataspillet Dollar av krimforfatteren Liza Marklund.

Annet 
Andreas Lundstedt har tidligere hatt roller i musikalene Grease og Chicago, før han høsten 2005 fikk hovedrollen som Tony Manero i musikalen Saturday Night Fever på Oscarsteatern i Stockholm. Denne forestillingen ble en så stor suksess at den fortsatte våren 2006 med påfølgende turné sommeren 2006.

Lundstedt bor i Stockholm. Til magasinet QX har Andreas Lundstedt stått fram som hiv-positiv.

Diskografi

Soloalbum 

 1996: Andreas Lundstedt

Solosingler 
 1996: «Driver dagg faller regn»
 1996: «Driver dagg faller regn – Summer Mixes»
 1996: «Hey-Ya Hey-Ya»
 1997: «Jag saknar dig, jag saknar dig»
 2006: «Lovegun» / «Night Fever»
 2006: «Dollar Queen» (selges kun på nett)
 2007: «Move»
 2012: «Aldrig Aldrig»
 2019: « I Will Survive» (med Andy Pfeiler)

Alcazar-album 

 2000: Casino
 2003: Alcazarized
 2004: A Tribute to ABBA (Bootleg)
 2004: Dancefloor Deluxe

Alcazar-singler 

 1999: «Shine On»
 2000: «Ritmo del Amor»
 2001: «Crying at the Discoteque»
 2001: «Sexual Guarantee»
 2002: «Don't You Want Me»
 2003: «Not a Sinner Nor a Saint»
 2003: «Ménage à trois»
 2003: «Someday»
 2003: «Love Life»
 2004: «This is the World We Live In»
 2004: «Physical»
 2004: «Here I Am»
 2005: «Alcastar»
 2005: «Start the Fire»

Six4one-album 
 2006: If We All Give a Little

Six4one singler 
 2006: «If We All Give a Little»

Referanser

Eksterne lenker 
 
 
 
 Andreas Lundstedt- Offisiell hjemmeside
 Andreas Lundstedt- Offisiell fanside 
 Alcazar – Offisiell hjemmeside 
 "Saturday Night Fever" musikalen – Offisiell hjemmeside

Svenske sangere
Deltakere i Melodifestivalen
Personer fra Uppsala